2014.gada 26.martā Saistošie noteikumi Nr.10

Olaines novadā

Apstiprināti ar Olaines novada domes 2014.gada 26.marta sēdes lēmumu (4.prot., 17.2.p.)

**PAR PAŠVALDĪBAS LĪDZFINANSĒJUMA PIEŠĶIRŠANU PIRMSSKOLAS IZGLĪTĪBAS PROGRAMMAS APGUVEI PRIVĀTĀS PIRMSSKOLAS IZGLĪTĪBAS IESTĀDĒS VAI PAKALPOJUMU SAŅEMŠANAI PIE PRIVĀTĀ BĒRNU UZRAUDZĪBAS PAKALPOJUMA SNIEDZĒJA**

Izdoti saskaņā ar Ministru kabineta 2013.gada 17.decembra noteikumu Nr.1523 "Kārtība, kādā pašvaldība atbilstoši tās noteiktajām vidējām izmaksām sedz pirmsskolas izglītības programmas izmaksas privātajai izglītības iestādei” pakalpojumu sniedzēja" 10., 12.punktu, Ministru kabineta 2013.gada 10.decembra noteikumu Nr.1462 „Kārtība, kādā tiek piešķirts un aprēķināts valsts atbalsts par bērnu no pusotra gada vecuma līdz pamatizglītības ieguves uzsākšanai, ja bērns saņem pakalpojumu pie privātā bērnu uzraudzības pakalpojuma sniedzēja” 5.punktu

1. **Vispārīgie jautājumi**
2. Saistošie noteikumi nosaka kārtību, kādā Olaines novada pašvaldība (turpmāk – pašvaldība) nosaka līdzfinansējuma (turpmāk – līdzfinansējums) apmēru un piešķiršanas kārtību pirmsskolas izglītības programmas apguvei privātās pirmsskolas izglītības iestādēs vai pakalpojumu saņemšanai pie privātā bērnu uzraudzības pakalpojuma sniedzēja.
3. Līdzfinansējumu piešķir par bērnu no pusotra gada vecuma līdz pamatizglītības uzsākšanai brīdim, pamatojoties uz vecāku vai bērna likumīgā pārstāvja (turpmāk – Pārstāvis) iesniegumu, ja bērna un vismaz viena vecāka dzīvesvieta ir deklarēta Olaines novada administratīvajā teritorijā un bērns ir reģistrēts uzņemšanai Olaines novada pašvaldības pirmsskolas izglītības iestādē, bet nesaņem pakalpojumu Olaines novada pašvaldības dibinātā izglītības iestādē.
4. Līdzfinansējumu izmaksā reģistrētajai privātai pirmsskolas izglītības iestādei vai privātām bērnu uzraudzības pakalpojuma sniedzējam, ar kuru Pārstāvis ir noslēdzis rakstisku līgumu.
5. **Pašvaldības līdzfinansējuma apmērs**
6. Līdzfinansējuma apmērs par vienu bērnu mēnesī ir vienāds ar vidējiem uzturēšanas izdevumiem vienam bērnam Olaines novada pašvaldības pirmsskolas izglītības iestādēs pirmsskolas izglītības programmas īstenošanai attiecīgajā budžeta gadā.
7. Līdzfinansējuma apmēru katru gadu nosaka saistošajos noteikumos par pašvaldības budžetu vai ar atsevišķu domes lēmumu.
8. **Līdzfinansējuma piešķiršanas, izmaksas un pārtraukšanas kārtība**
9. Pārstāvis Līdzfinansējuma saņemšanai iesniedz Olaines novada pašvaldībā iesniegumu par to, ka bērns saņem pakalpojumu:
	1. privātajā izglītības iestādē, iesniegumā norādot privātās izglītības iestādes nosaukumu, juridisko adresi un juridiskās personas reģistrācijas numuru;
	2. pie bērnu uzraudzības pakalpojuma sniedzēja, iesniegumā norādot fiziskās personas vārdu, uzvārdu, deklarētās dzīvesvietas adresi, personas kodu un pakalpojuma sniegšanas vietu.
10. Iesniegumam pievieno līguma kopiju ar privāto pirmsskolas izglītības iestādi vai ar bērnu uzraudzības pakalpojuma sniedzēju.
11. Lēmumu par Līdzfinansējuma piešķiršanu vai tās atteikumu pieņem Olaines novada domes priekšsēdētāja pirmais vietnieks saskaņā ar Olaines novada domes Sociālo, izglītības un kultūras jautājumu komitejas atzinumu. Lēmumā norāda termiņu uz kādu līdzfinansējums tiek piešķirts. Par pieņemto lēmumu informē privāto izglītības iestādi, Pārstāvi un pašvaldības grāmatvedību.
12. Olaines novada domes priekšsēdētāja pirmā vietnieka lēmumu var apstrīdēt Olaines novada domē.
13. Par Līdzfinansējuma piešķiršanu starp pašvaldību, privāto pirmsskolas izglītības iestādi vai privāto bērnu uzraudzības pakalpojumu sniedzēju tiek noslēgts rakstisks līgums. Līgumā nosaka Līdzfinansējuma saņemšanas un izmaksas pārtraukšanas kārtību. Līdzfinansējuma izmaksu uzsāk tikai pēc tam, kad parakstīts līgums.
14. Privātā pirmsskolas izglītības iestāde vai privātais bērnu uzraudzības pakalpojumu sniedzējs, ar kuru noslēgts līgums saskaņā ar šo saistošo noteikumu 10.punktu, katru mēnesi līdz piektajām datumam iesniedz pašvaldībā pieprasījumu par iepriekšējo mēnesi līdzfinansējuma saņemšanai.
15. Pašvaldības grāmatvedība līgumā noteiktajā kārtībā veic Līdzfinansējuma maksājumu attiecīgajai privātajai pirmsskolas izglītības iestādei vai privātajam bērnu uzraudzības pakalpojuma sniedzējam par konkrēto bērnu atbilstoši faktiskajam apmeklējumam un saskaņā ar rēķinu.
16. Līdzfinansējuma izmaksa tiek pārtraukta:
	1. pēc 30 dienām no brīža, kad bērnam tiek piedāvāta vieta Olaines novada pašvaldības dibinātā izglītības iestādē;
	2. ja bērna dzīvesvieta tiek deklarēta citā pašvaldības administratīvajā teritorijā;
	3. ja tiek izbeigts līgums starp privāto izglītības iestādi un vecāku par pirmsskolas izglītības programmas apguves īstenošanu vai ar bērnu uzraudzības pakalpojuma sniedzēju.
17. Saistošo noteikumu 13.punktā noteiktajos gadījumos, Līdzfinansējuma apmērs tiek aprēķināts proporcionāli bērna apmeklēto dienu skaitam privātajā izglītības iestādē.
18. Ja bērnam, kurš apmeklē privāto pirmsskolas izglītības iestādi, tiek piedāvāta vieta pašvaldības pirmsskolas izglītības iestādē, Pārstāvim ir tiesības atteikties no šī piedāvājuma un turpināt saņemt pašvaldības Līdzfinansējumu, zaudējot pašvaldības pirmsskolas izglītības iestādes pieteikuma uzskaites kārtas numuru un pārreģistrējoties reģistra beigās, ja vienlaicīgi ir šādi nosacījumi:
	1. Pašvaldības pirmsskolas izglītības iestādēs ir citi bērni uz vietas piešķiršanu attiecīgajā vecuma kategorijā;
	2. Privātā pirmsskolas izglītības iestāde, kuru apmeklē bērns atrodas tuvāk bērna deklarētajai dzīvesvietai, nekā pašvaldības pirmsskolas izglītības iestāde, kurā bērns ir reģistrēts vietas piešķiršanai, un bērna nogādāšana uz to objektīvu iemeslu dēļ ir apgrūtinoša un ekonomiski neizdevīga, vai konkrētā izglītības iestāde realizē speciālo pirmsskolas izglītības programmu, kuru nerealizē pašvaldības pirmskolas izglītības iestādēs.
19. Privātais bērnu uzraudzības pakalpojuma sniedzējs, ar kuru ir noslēgts līgums saskaņā ar šo saistošo noteikumu 10.punktu, var saņemt metodisku palīdzību pašvaldības pirmsskolas izglītības iestādē, kur reģistrēts bērns vietas piešķiršanai.
20. **Noslēguma jautājumi**
21. Saistošie noteikumi publicējami Olaines novada domes laikrakstā „Olaines domes vēstis” un stājas spēkā nākamajā dienā pēc publicēšanas.
22. Ar šo saistošo noteikumu spēkā stāšanās brīdi spēku zaudē Olaines novada domes 2009.gada 26.augusta saistošie noteikumi Nr.5 ,,Par pirmsskolas izglītības izdevumu kompensāciju Olaines novadā”.

Priekšsēdētājs A.Bergs

**Olaines novada domes 2014.gada 26.marta saistošo noteikumu Nr.10 „Par pirmsskolas izglītības izdevumu kompensāciju Olaines novadā” paskaidrojuma raksts**

|  |  |
| --- | --- |
| Paskaidrojuma raksta sadaļas | Norādāmā informācija |
| 1. Projekta nepieciešamības pamatojums | Pastāvošais tiesiskais regulējums: Izglītības likuma 17.panta pirmā un otrā prim daļa, Vispārējās izglītības likuma 21.pants un likuma "Par pašvaldībām" 15. panta pirmās daļas 4.punkts, saskaņā ar kuriem pašvaldības autonomā funkcija ir gādāt par iedzīvotāju izglītību, tai skaitā pirmsskolas vecuma bērnu no pusotra gada nodrošināšanu ar vietām mācību iestādēs, nodrošinot vienlīdzīgu pieeju pirmsskolas izglītības iestādēm bērniem no pusotra gada vecuma. Pašvaldībām, lai tās nodrošinātu savu funkciju izpildi, saskaņā ar likuma "Par pašvaldībām" 14.panta trešo daļu un 43.panta trešo daļu, ir tiesības likumā noteiktos gadījumos izdot Saistošos noteikumus. |
| 2. Īss projekta satura izklāsts | Saistošie noteikumi nosaka kārtību, kādā Olaines novada pašvaldībā tiek pieprasīti un piešķirti finanšu līdzekļi par pirmsskolas izglītības programmas īstenošanas pakalpojumiem no pašvaldības budžeta par vienu bērnu no pusotra gada vecuma, kas apmeklē privātās pirmsskolas izglītības iestādes, kuras realizē licencētas vispārējās vai speciālās pirmsskolas izglītības programmas, vai kas saņem pakalpojumus pie reģistrētā privātā bērnu uzraudzības pakalpojuma sniedzēja. Līdzfinansējuma apmērs vienam bērnam mēnesī ir vienāds ar vidējiem uzturēšanas izdevumiem vienam bērnam pašvaldības pirmsskolas izglītības iestādēs pirmsskolas izglītības programmu īstenošanai attiecīgajā budžeta gadā. |
| 3. Informācija par plānoto projekta ietekmi uz pašvaldības budžetu | Lēmumam ir ietekme uz pašvaldības budžetu. Pašvaldības budžetā ir paredzēti līdzekļi, lai Pašvaldība atbilstoši Izglītības likuma 17.panta pirmā un otrā prim daļai segtu pirmsskolas izglītības programmas nepieciešamas izmaksas bērna izglītošanai licencētajā privātajā pirmsskolas izglītības iestādē vai pie reģistrētā privātā bērnu uzraudzības pakalpojuma sniedzēja  |
| 4. Informācija par plānoto projekta ietekmi uz uzņēmējdarbības vidi pašvaldības teritorijā | Saistošo noteikumu projekts tiešā veidā uzņēmējdarbības vidi neietekmē. Netiešā veidā tas atstāj pozitīvo ietekmi uz uzņēmējdarbības vidi, jo tas dod iespēju bērnu vecākiem ātrāk atgriezties darba tirgū |
| 5. Informācija par administratīvajām procedūrām | Saistošo noteikumu izpildi nodrošina domes Sociālo, izglītības un kultūras jautājumu komiteja, kura izskata iesniegumus un pieņem lēmumu vai atteikumu par līdzfinansējuma piešķiršanu, un Olaines novada pašvaldības administrācija, kura slēdz līgumus ar privātām pirmsskolas izglītības iestādēm vai bērnu uzraudzības pakalpojuma sniedzējiem, veic finanšu pārskatījumus un kontroli. Saistošie noteikumi tiks publicēti avīzē "Olaines domes vēstis”, kā arī Olaines novada pašvaldības mājas lapā [www.olaine.lv](http://www.olaine.lv)  |
| 6. Informācija par konsultācijām ar privātpersonām | Konsultācijas ar privātpersonām nav notikušas  |

Domes priekšsēdētājs A.Bergs